**Richard Adams** (9. toukokuuta 1920 Newbury, Berkshire – 24. joulukuuta 2016 Oxford, Oxfordshire) oli englantilainen kirjailija. Hänet tunnetaan parhaiten eläinaiheisesta romaanistaan *Ruohometsän kansa* (1972), josta hän sai sekä Carnegie-mitalin että Guardianin lastenkirjallisuuspalkinnon. Sen menestyksen ansiosta Adams pystyi jättämään päivätyönsä ja ryhtymään täyspäiväiseksi kirjailijaksi. Hänen muut teoksensa eivät yltäneet *Ruohometsän kansan* suosioon, mutta niissäkin hän käytti usein antropomorfistista kerrontaa. Adams oli myös aktiivinen eläinten hyvinvoinnin puolestapuhuja, ja hän toimi Royal Society for the Prevention of Cruelty to Animals -järjestön puheenjohtajana.

Nuoruus ja opiskelu
-------------------

Richard Adamsin vanhemmat olivat maalaislääkäri Evelyn Adams ja tämän vaimo Lilian. Adams opiskeli Bradfield Collegessa ja Oxfordin yliopiston Worcester Collegessa, missä hän ehti opiskella kaksi vuotta historiaa, kun hänet kutsuttiin asepalvelukseen vuonna 1940. Hän palveli 1940–1946 Britannian armeijan Royal Army Service Corpsissa Palestiinassa, Euroopassa ja Kaukoidässä. Sodan jälkeen Adams palasi suorittamaan opintonsa loppuun.

Ura kirjailijana
----------------

### Virkamiehestä kirjailijaksi

Valmistuttuaan Adams aloitti uran virkamiehenä. Hän työskenteli asunto- ja paikallishallintoministeriössä. Adamsin työnkuvaan ministeriössä kuului ympäristöraporttien laatiminen.

Adams alkoi kirjoittaa vuonna 1966. Hän kertoi automatkalla tyttärilleen tarinaa kaniiniyhteiskunnasta. Tyttäret vaativat lopulta, että Adams kirjoittaisi tarinansa paperille. Hän kirjoitti tarinaa kahden vuoden ajan ja käytti Ronald Lockleyn tietokirjaa *Private Life of the Rabbit* saadakseen kanihahmojen käyttäytymisen oikeanlaiseksi. Vuonna 1972 julkaistussa *Ruohometsän kansassa* olikin poikkeuksellista antropomorfistiselle kirjallisuudelle se, että vaikka eläimet osasivat puhua, ne käyttäytyivät kuin luonnossa.

Vaikka *Ruohometsän kansasta* tuli suurmenestys, sen julkaistuksi saamisessa oli hankaluuksia. Monet kustantajat hylkäsivät sen, mutta pienkustantamo Rex Collings otti vuonna 1972 siitä 2 500 kappaleen painoksen. Se sai brittikriitikoilta kiittävän vastaanoton, ja seuraavana vuonna Penguin julkaisi sen Puffin Books -lastenkirjasarjassaan. Adams ei ollut tarkoittanut sitä alkujaan lastenkirjaksi, mutta se sai Britanniassa kaksi lastenkirjallisuuspalkintoa, Carnegie-mitalin ja Guardianin lastenkirjallisuuspalkinnon.

### *Ruohometsän kansan* menestyksen ansiosta ammattikirjailijaksi

*Ruohometsän kansasta* saaduilla tuloilla Adams pystyi jättämään työnsä vuonna 1974 ja ryhtymään kokoaikaiseksi kirjailijaksi. Hänen toinen romaaninsa *Shardik: Beklan herra* ilmestyi 1974. Sen nimihenkilö oli suuri karhu, jonka uskotaan olevan jumalallinen avatar. Se sai huonon vastaanoton, sillä lukijat odottivat uutta *Ruohometsän kansaa*.

Adams julkaisi vuonna 1975 tietokirjan *Nature Through the Seasons*, jonka hän oli kirjoittanut Max Hooperin kanssa. *Tiikerimatka* (1976) oli runomuotoinen kuvakirja, jonka kuvitti Nicola Bayley. Romaanissa *Ruttokoirat* (1977) hän käsitteli eläinten oikeuksia tarinalla, jossa kaksi mahdollisesti paiseruttoa kantanutta koiraa karkaa tutkimuslaitoksesta. *Nature Day and Night* (1978) oli toinen Max Hooperin kanssa kirjoitettu tietokirja.

Romaaneissaan *Keinumorsian* (1980) ja *Maia* (1984) Adams herätti huomiota seksuaalisuuden suorasukaisella kuvauksella. Niiden välissä Adamsilta ilmestyi hänen Ronald Lockleyn kanssa kirjoittamansa tietokirja *Voyage Through the Antarctic*.

*Traveller* (1988) oli jälleen antropomorfistinen romaani, jossa näkökulma on Robert E. Leen hevosen. Adamsin omaelämäkerta *The Day Gone By* ilmestyi vuonna 1990. *Ruohometsän tarinoita* (1996) oli Adamsin vastaus *Ruohometsän kansan* ihailijoiden vaatimuksiin jatkotarinoista.*lähde?*

Adams jatkoi uraansa viimeisiin vuosiinsa asti ja kirjoitti novellin kokoelmaan *Gentle Footprints: A Collection of Animal Stories*, joka julkaistiin 2010 ja jonka tuotot menivät Born Free Foundationille.

Järjestötyö
-----------

Adams oli pitkään eläinten hyvinvoinnin aktiivinen kampanjoija. Hän oli pitkään eläinten hyvinvointia edistävän Royal Society for the Prevention of Cruelty to Animals -järjestön (RSPCA) jäsen, ja vuonna 1980 hänet valittiin sen puheenjohtajaksi. Adams oli osallistunut muun muassa vuonna 1977 Kanadan-luentokiertueelle, jonka tarkoituksena oli kampanjoida kuuttien metsästystä vastaan.

Adamsin aika RSPCA:n johdossa oli lyhyt järjestön sisäisten erimielisyyksien takia, jotka saivat alkunsa miljoonan punnan kassavajeesta. Järjestön neuvosto päätti lyhentää Adamsin puheenjohtajakautta, ja vastalauseeksi Adams erosi. Hän kommentoi myöhemmin, että osa neuvoston vanhemmista jäsenistä oli kiinnostuneempia omasta urastaan kuin eläinten hyvinvoinnista.

Yksityiselämä
-------------

Richard Adams meni naimisiin vuonna 1949 Elizabeth Aclandin kanssa. He saivat kaksi tytärtä. Adams kuoli vuonna 2016. Hän asui viimeiset vuodet vaimonsa kanssa Whitchurchissa.

Tuotanto
--------

### Suomennetut teokset

* *Ruohometsän kansa*. (Watership Down, 1972.) Suom. Kersti Juva. WSOY, 1975 (9. painos 2001). ISBN 951-0-07077-7.
* *Shardik: Beklan herra*. (Shardik, 1974.) Suom. Kristiina Rikman. WSOY, 1980. ISBN 951-0-10118-4.
* *Ruttokoirat*. (The Plague Dogs, 1977.) Suom. Kersti Juva (runot Panu Pekkanen). WSOY, 1978. ISBN 951-0-08843-9.
* *Keinumorsian*. (The Girl in a Swing, 1980.) Suom. Kristiina Rikman. WSOY, 1986. ISBN 951-0-13587-9.
* *Ruohometsän tarinoita*. (Tales from Watership Down, 1996.) Suom. Kersti Juva. WSOY, 1997. ISBN 951-0-22188-0.

Lastenkirjat:

* *Tiikerimatka*. (The Tyger Voyage, yhdessä Nicola Bayleyn kanssa, 1976) Suom. Panu Pekkanen. WSOY, 1976. ISBN 951-0-07506-X.

### Suomentamattomat teokset

* *Traveller*, 1988.
* *The Outlandish Knight*, 1999.

*Beklan Empire* -sarja:

* *Maia*, 1984.

Lasten fantasia:

* *The Ship’s Cat* (runoja), 1977.
* *The Legend of Te Tuna* (runoja), 1982.
* *The Bureaucats*, 1985.

Kokoelmateokset:

* *The Iron Wolf And Other Stories*, 1980.
* *The Unbroken Web: Stories and Fables*, 1980.

Tietokirjat:

* *Nature Through the Seasons* (yhdessä Max Hooperin kanssa), 1975.
* *Nature Day And Night* (yhdessä Max Hooperin kanssa), 1978.
* *Voyage Through the Antarctic* (yhdessä Ronald Lockleyn kanssa), 1982.
* *A Nature Diary*, 1985.
* *The Day Gone By: An Autobiography* (yhdessä Harold Oberin kanssa), 1989.

Lähteet
-------

* Sisättö, Vesa (toim.): *Ulkomaisia fantasiakirjailijoita*. Helsinki: BTJ Kirjastopalvelu, 2003. ISBN 951-692-539-1.

### Viitteet

1. ↑  Ruohometsän kansasta tunnettu kirjailija Richard Adams on kuollut *Kaleva*.  27.12.2016. Viitattu 27.12.2016.
2. ↑  Harrison Smith: Richard Adams, best-selling British author of ‘Watership Down,’ dies at 96 *Washington Post*.  28.12.2016. Viitattu 23.02.2017. (englanniksi)
3. 1 2 3 4 5 6 7 8  Julia Eccleshare: Richard Adams obituary *The Guardian*.  27.12.2016. Guardian News and Media Limited. Viitattu 11.1.2017. (englanniksi)
4. ↑  Richard Adams: Forever animated by the life of animals *Independent*.  16.5.2010. Viitattu 11.1.2017. (englanniksi)
5. 1 2 3  Robert D. McFadden: Richard Adams, Whose Novel ‘Watership Down’ Became a Phenomenon, Dies at 96 *NYTimes.com*.  27.12.2016. The New York Times Company. Viitattu 11.1.2017. (englanniksi)
6. 1 2 3 4 5 6 7  Richard Adams *Encyclopædia Britannica*. Encyclopædia Britannica, Inc. Viitattu 11.1.2017. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Ruotsi
* Latvia
* Japani
* Tšekki
* Australia
* Korea
* Alankomaat
* Puola
* Portugali

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef

 |

 |